**PARLAMENTARNI ODBOR ZA STABILIZACIJU I PRIDRUŽIVANjE**

**EVROPSKA UNIJA – SRBIJA**

**(POSP)**

7. sastanak

20 -21. decembar 2017. godine
Beograd

**DEKLARACIJA i PREPORUKE**

Parlamentarni odbor za stabilizaciju i pridruživanje Evropske unije i Srbije (POSP) održao je svoj sedmi sastanak 20. i 21. decembra 2017. godine u Beogradu kojim su kopredsedavali g. Edvard KUKAN, ispred delegacije Evropskog parlamenta, i g. Vladimir ORLIĆ, ispred delegacije Narodne skupštine Republike Srbije. U razmeni stavova sa Odborom učestvovali su:

* Gđa Jadranka JOKSIMOVIĆ, ministarka za evropske integracije u ime Vlade Republike Srbije,
* Nj. E. g. Daniel Erik ŠER, ambasador Estonije u Srbiji, u ime zvaničnog predsedavanja Estonije Savetom EU,
* Nj. E. g. Sem Fabrici, ambasadorEvropske unije u Srbiji, u ime Evropske komisije.

Članovi Parlamentarnog odbora za stabilizaciju i pridruživanje razmatrali su sledeće teme:

* Stanje pregovora o pristupanju i odnosi između Evropske unije i Srbije;

Parlamentarni odbor za stabilizaciju i pridruživanje, u skladu sa članom 7. Poslovnika i članom 125. Sporazuma o stabilizaciji i pridruživanju Evropske unije i Srbije, upućuje sledeću Deklaraciju i preporuke Savetu za stabilizaciju i pridruživanje i institucijama Srbije i Evropske Unije:

1. Pozdravlja otvaranje ukupno 12 pregovaračkih poglavlja od kojih su dva privremeno zatvorena i poziva Savet i Komisiju da podrže otvaranje tehnički pripremljenih poglavlja; ponavlja koliko je važno da Srbija obezbedi dovoljno ljudskih i finansijskih resursa, uz finansijsku podršku EU koja dolazi u okviru pretpristupne pomoći Evropske unije, kako bi se ispunili ambiciozni ciljevi iz pregovora; podseća da je napredak Srbije u okviru poglavlja 23 i 24 o vladavini prava, kao i u procesu normalizacije odnosa u okviru poglavlja 35 i dalje od suštinske važnosti za sveukupnu dinamiku pregovaračkog procesa, u skladu sa Pregovaračkim okvirom; pozdravlja održavanje četvrtog sastanka Saveta Sporazuma o stabilizaciji i pridruživanju EU-Srbija;

2. Potvrđuje da je Srbija sveukupno ostvarila pozitivne rezultate u sprovođenju svojih obaveza iz Sporazuma o stabilizaciji i pridruživanju (SSP); uzima u obzir određena otvorena pitanja u okviru SSP, posebno ona dugotrajna koja se odnose na državnu pomoć i fiskalnu diskriminaciju određene robe i pozdravlja kontinuirani dijalog između Srbije i Evropske komisije u cilju potpune primene SSP, s obzirom da to ostaje ključno za trgovinske odnose između Evropske unije i Srbije;

3. Ponavlja važnost komunikacije o EU u procesu pristupanja, koja ostaje prvi ekonomski i politički partner Srbije; podstiče vlasti u Srbiji i delegaciju EU u Srbiji da ulažu više truda u promovisanje evropskh vrednosti u javnim debatama.